‘ঝাড়ি’ ব্যাপারটা ইউনিভার্সাল এবং যখন-তখনই করা যায় বটে, কিন্তু বাঙালি কিছু বিশেষ বিশেষ সময়ে ঝাড়ি করতে একটু বেশিই পছন্দ করে। সরস্বতী পুজো যদি বাঙালির সেরা ঝাড়ি দিবস হয়ে থাকে, তবে শারদোৎসবের অষ্টমী তিথি আর এক বিশ্ববন্দিত ঝাড়ি দিবস। সম্ভবত একটু ইমোশনও বেশি থাকে। কারণ সরস্বতী ঠাকুরের কাছে পড়াশোনা সংক্রান্ত চাওয়া-পাওয়ার একটা ব্যাপার রয়েছে। সেখানে প্রেমটা রাখতেই হয় একটু আড়ালে, না হলে মা সরস্বতী প্রসন্ন নাও হতে পারেন। 
কিন্তু মা দুর্গার টেরিটরি তো আরও ব্যাপক— জীবনের সামগ্রিক সুখ-স্বাচ্ছন্দ্য তাঁর হাতে আর তার মধ্যে তো পড়ছেই রাগ-অনুরাগ। শুধু তাই নয়, তেমন তেমন ক্ষেত্রে যদি ভাল লাগার নারীর পরিবারের লোকজন অসুর-রূপ ধারণ করেন, তখন তো সহায় শুধুমাত্র সেই ‘দশভুজা’। তাই তাঁর কাছে অঞ্জলি দিতে দিতে মনে মনে বলাই যায়, ‘‘মা গো, একটু দেখো, ওই সামনের সারির বাঁদিক থেকে তৃতীয়জন... ইসস... একবার যদি তাকায়... জীবনটা ধন্য হয়ে যাবে মা গো।’’ 
হাজার হাজার মানুষের জীবনে কিন্তু এই ঝাড়ি থেকেই ঘটে যায় অনেক কিছু। আবার কিছু না ঘটলেও, ওই মুহূর্তের ঝাড়িসুখটা তো আর ফেলে দেওয়ার মতো নয়। বাংলার তিন টেলি-নায়কদের কাছে এই প্রসঙ্গটি তুলতেই পাওয়া গেল বেশ মজার মজার অ্যানেকডটস— 
ঋতজিৎ চট্টোপাধ্যায়

ছবি: ফেসবুক পেজ থেকে
যখন স্কুল-কলেজে পড়ি, সেই সময় পাড়ার যত মেয়ে রয়েছে, তাদের বান্ধবীরা বা বোনেরা যখন আসত, তাদের সঙ্গে একটা চোখাচোখি হতো। আমার বাড়ির একটা-দুটো বাড়ি পরে একটি মেয়ে থাকত, ছোট বোনের মতো। তার মাসতুতো বোন থাকত মুম্বইতে। তখন আমি ক্লাস টেনে পড়ি। আমার উপর তার এমন ক্রাশ হয় যে একবার পুজোর সময় এসে সে জেদ ধরল যে আমার সঙ্গে দেখা করবেই এবং কথা বলবেই। ওর বোন, মানে আমার পাড়ার সেই মেয়েটি যখন এসে বলে সে সব কথা, তখন এত অপ্রস্তুত হয়ে যাই! তখন আমি ঠিক প্রেম-টেমের বিষয়ে মাথা ঘামাতাম না। বন্ধুদের সঙ্গে খেলাধুলো, আড্ডা নিয়েই থাকতাম। তাই আমি খালি চেষ্টা করছি পালাতে আর ওদিকে ওরা দুই বোন মিলে আমাকে খুঁজে বেড়াচ্ছে। অভিনয় জগতে আসার পর ঝাড়ির সংখ্যাটা বেড়ে গিয়েছে। স্টুডিও বা কাজের জায়গায় নয় কিন্তু, বাইরে। যখন কোথাও শো করতে যাই বা পুজোর অনুষ্ঠানে যাই তখনও বেশ মজার ব্যাপার হয়। হয়তো একটি মেয়ে অনেকক্ষণ ধরে দেখছে, চোখাচোখি হচ্ছে কিন্তু এগিয়ে এসে কথা বলতে পারছে না। তখন কখনও কখনও আমিই এগিয়ে গিয়ে কথা বলি। ব্যস্, তার পর তো বুঝতেই পারছ! 
রেজওয়ান রব্বানি শেখ  

ছবি: ফেসবুক পেজ থেকে
তখন কলেজে পড়ি ফার্স্ট ইয়ারে, পুজোতে ঘুরতে বেরিয়েছি। আমাদের ছেলেদের একটা গ্রুপ ছিল আর দূরে মেয়েদের একটা গ্রুপ ছিল। তার মধ্যে একটি মেয়েকে আমার বেশ ভাল লাগছিল, শি ওয়াজ ভেরি প্রিটি। অনেকক্ষণ ধরেই দু’জন দু’জনকে দেখছি। এবার আমরা গিয়েছি নাগরদোলা চড়ব বলে। দেখলাম ওরাও এসেছে এবং শেষ পর্যন্ত ওদের গ্রুপ ও আমাদের গ্রুপ একই সঙ্গে একই বক্সে উঠলাম। তখন বুঝলাম যে আচ্ছা, এটা বোথ ওয়েজ। তার পরে তো কথা-টথা হল। ওদের মধ্যেও একটা কনফিউশন চলছিল আর আমাদের মধ্যেও একটা কনফিউশন ছিল যে কোন মেয়ের পছন্দ কোন ছেলেকে। দেখা গেল, বিষয়টা ঠিকঠাকই রয়েছে। কিন্তু বিষয়টা ওখানেই শেষ হয়ে গিয়েছিল, এগোয়নি। এই ইন্ডাস্ট্রিতে আসার পরে দেখেছি প্রচুর ঝাড়ি করে সবাই। আজকেই আমার নতুন ছবি ‘কিছু না বলা কথা’-র প্রোমোশনের জন্য গিয়েছিলাম একটি পুজো মণ্ডপে। সেখানে একটি ডান্স গ্রুপের পারফরম্যান্স ছিল। তারা এসে সেলফি তুলছিল। তাদের মধ্যে একটি মেয়ের চোখমুখ দেখে মনে হল, ব্যাপারটা শুধু সেলফি নয়, তার বেশি কিছু। তখনই ভাবলাম যে এবার এখান থেকে সরে যেতে হবে তাড়াতাড়ি, না হলে রং নাম্বার লেগে যেতে হবে। 
শুভজিৎ কর
 
ছবি: ফেসবুক পেজ থেকে
ঝাড়ি ব্যাপারটা তো ছোটবেলা থেকেই রয়েছে আমার মধ্যে। খুবই ছোটবেলা মানে একদম যখন সেভেন-এইটে পড়ি, তখন থেকেই আর কী, মহিলাদের ছোটবেলা থেকেই একটু বেশি ভাল লাগত। কিছু করার নেই। আমার স্টারসাইন লিব্রা, তাই সবাই বলে যে সেই জন্যেই প্রেমে পড়ার অভ্যাসটা রয়েই গিয়েছে। একবার ক্লাস নাইনে পড়ার সময় ষষ্ঠীর দিন থেকে ঝাড়িটা শুরু হয়েছিল, সেটা অষ্টমীর পরে একটু প্রেম-প্রেম হল, তার পরে একটু সাইকেলে করে ঘোরাটোরা, কিন্তু শেষমেশ পুজো শেষ, প্রেমও শেষ। পুজোর সময় ঝাড়িটা এখনও হয়। প্রিয়ম সঙ্গে থাকলেও হয় আর কী! হয়তো সুন্দর দেখতে কেউ যাচ্ছে, বেশ সুন্দর ড্রেস পরে, আমার মনে হয় একটু ঘাড় ঘুরিয়ে দেখি! সেটা প্রিয়মও বুঝতে পারে। আবার মাঝেমধ্যে প্রিয়ম নিজেই ডেকে আমাকে দেখায়... ‘‘ওই দ্যাখো, ওই দ্যাখো!’’ ছোটবেলা থেকেই ঝাড়ি করছি তাই বলতে পারি যে ‘ঝাড়ি’ করা একটা আর্ট। মুখে কিছু না বলে, চোখে-মুখে-হাবে-ভাবে অনেক কিছু বলে দেওয়াটাই হল আসল। এখন যারা স্কুল-কলেজে পড়ে, তাদের বলব মন খুলে ঝাড়ি করো। শরীর-মন দুই ভাল থাকবে। তবে ঝাড়ি করার সময় একটু ধৈর্য রাখতে হবে। নিজে থেকে কথা বলবে না, এমন একটা পরিস্থিতি তৈরি করো যাতে মেয়েটি নিজে এসে কথা বলে।